b'\n_START_ARTICLE_\nBlandingshund\n_START_SECTION_\nS\xc3\xa5kalte ulvehybrider\n_START_PARAGRAPH_\nS\xc3\xa5kalte ulvehybrider oppst\xc3\xa5r n\xc3\xa5r en hund parer seg med en ulv, men det er ikke helt korrekt \xc3\xa5 kalle avkommet hybrider. De blir egentlig bastarder, fordi hybridisering bare kan skje n\xc3\xa5 to ulike arter krysses \xe2\x80\x93 eksempelvis ulv og pr\xc3\xa6rieulv eller tamhund og gullsjakal. Slikt avkom blir vanligvis sterilt, men det finnes unntak fra regelen. Dersom artene enten er i ferd med \xc3\xa5 \xc2\xabsmelte sammen\xc2\xbb til, eller \xc2\xaboppst\xc3\xa5 som ulike\xc2\xbb arter, kan avkommet bli forplantningsdyktig. Parringer mellom ulv og pr\xc3\xa6rieulv er et eksempel p\xc3\xa5 det, og r\xc3\xb8dulv har vist seg \xc3\xa5 v\xc3\xa6re et forplantningsdyktig avkom etter disse artene._NEWLINE_Krysninger mellom underarter av samme art blir bastarder. Vanlig ulv og og hund tilh\xc3\xb8rer samme art og avkommet blir derfor bastarder. Slikt avkom blir forplantningsdyktig.\n_START_SECTION_\nRegul\xc3\xa6re hundebastarder\n_START_PARAGRAPH_\nRegul\xc3\xa6re hundebastarder er blandingshunder som oppst\xc3\xa5r n\xc3\xa5r to hunder parer seg tilfeldig. Slike paringer er mest vanlig blant l\xc3\xb8shunder og skyldes gjerne et mer eller mindre uansvarlig eierskap eller rett og slett mangel p\xc3\xa5 eierskap._NEWLINE_Hvert \xc3\xa5r leder u\xc3\xb8nsket kryssavl mellom hunder til at det f\xc3\xb8des en rekke valper som er u\xc3\xb8nsket, med alle de bekymringer og ekstra kostnader det skaper for eierne. Slike valper blir gjerne enten gitt bort eller avlivet i Norge, men i mange andre land havner de p\xc3\xa5 gata som l\xc3\xb8shunder. Der fortsetter de \xc3\xa5 formere seg ukontrollert, og i mange tilfeller blir de til et samfunnsmessig problem._NEWLINE_Etter hvert som nye generasjoner av s\xc3\xa5kalte gatehunder f\xc3\xb8des og utvikler seg, endrer hundene utsende og karakter, og det kan se ut som om de til slutt vil ende opp med et tiln\xc3\xa6rmet likt utseende. Slike hunder kalles gjerne pariahhunder.'